Source: https://domov.sme.sk/c/5425581/proces-miklos-verzus-fico-odrocili.html
Timestamp: 2018-01-19 12:07:37+00:00
Document Index: 1717079

Matched Legal Cases: ['Súd ', 'Súd ', 'súd ', 'súd ', 'Súd ', 'súd ']

Proces Mikloš verzus Fico odročili - domov.sme.sk
Proces Mikloš verzus Fico odročili
Sudkyňa Okresného súdu Bratislava 1 odročila dnes civilné pojednávanie, v rámci ktorého v spore na ochranu osobnosti žaluje exminister a poslanec Ivan Mikloš slovenského premiéra Roberta Fica, na 24. septembra.
16. jún 2010 o 10:04 TASR
BRATISLAVA. Sudkyňa Okresného súdu Bratislava 1 odročila dnes civilné pojednávanie, v rámci ktorého v spore na ochranu osobnosti žaluje exminister a poslanec Národnej rady SR Ivan Mikloš slovenského premiéra Roberta Fica, na 24. septembra.
Súd na odročený termín ako svedkov predvolá exministerku financií Brigitu Schmögnerovú, exposlanca Petra Weissa a bývalého ministra hospodárstva Pavla Ruska. Proces sa dnes riadne začal po takmer viac ako dvoch rokoch. Podľa slov Miklošovho právneho zástupcu Ernesta Valka ďalší svedkovia vzhľadom na výpovede dnešných sú "už absolútne zbytoční". Navrhol zvážanie ďalšieho dokazovania. Predmetom sporu je Ficov výrok na tlačovej konferencii politickej strany Smer vo februári 2003, na ktorej Mikloša označil "za bohatšieho ako Mečiara vďaka províziám z privatizácie SPP". Exminister požaduje okrem ospravedlnenia nemajetkovú ujmu vo výške 19.916,35 eura (600.000 Sk). Ďalšie predvolanie svedkov na odročený termín pokladá Mikloš za obštrukcie a naťahovanie "času" zo strany žalovaného Fica a jeho advokátky. Za nehorázne považuje Mikloš to, že predseda vlády naďalej používa "opakovane účelové lži voči svojim politickým protivníkom".
Na dnešné pojednávanie sa dostavil navrhovateľ Mikloš a jeho právny zástupca Valko, Fico na pojednávanie neprišiel a jeho právna zástupkyňa Zuzana Kupcová ho ospravedlnila z dôvodu pracovných povinností. Súd na dnešný termín predvolal päť svedkov - medzi nimi je viacero bývalých ministrov - exminister hospodárstva a exminister práce, sociálnych vecí a rodiny Peter Magvaši, bývalý minister pôdohospodárstva Pavel Koncoš, exminister hospodárstva Milan Cagala a bývalá ministerka privatizácie Mária Machová.
Právny zástupca Mikloša dnes mimo iného zdôraznil, že spor sa začal už v roku 2003, "pričom ochrana práv má byť rýchla a účinná". Fico nemal spočiatku návrhy na dokazovanie. Naposledy sa v tejto veci riadne konalo koncom marca 2008. Pojednávať sa malo pred dvoma mesiacmi 16. apríla, sudkyňa však proces odročila na neurčito z dôvodu písomného ospravedlnenia právnej zástupkyne predsedu vlády pre jej práceneschopnosť.
Väčšina nadnes predvolaných exministrov nevedela vôbec, čo je predmetom sporu. Magvaši uviedol, že ako člen vlády nemal a ani nemá vedomosti o stave majetku navrhovateľa Mikloša. Odpovedal tak na otázku, či má vedomosti o tom, že sa po privatizácii SPP zvýšil majetok exministra Mikloša. Podľa jeho názoru politické strany pri privatizácii nemohli "mať priame zisky". Podobne reagoval aj Cagala, ktorý len dodal, že on a jeho stranícki partneri boli proti privatizácii strategických podnikov a o stave majetku Mikloša nič nevie. "Nie som bankárka pána Mikloša," povedala exministerka privatizácie Machová. "Nepoznám a nepoznal som majetkové pomery pána Mikloša. Ťažko povedať, či mohol získať nejaké výhody s privatizácie SPP. Dosť sa o tom hovorilo medzi politikmi, dôkazy ale nie sú," povedal zase exminister Koncoš, ktorý zdôraznil že on osobne nebol členom privatizačnej komisie.
V tomto prípade sa naposledy konalo koncom marca 2008. "Na základe návrhu účastníka konania súd zaslal výzvu 20. mája 2008 Prezídiu Policajného zboru Úradu boja proti korupcii, aby bol súdu predložený spis v tomto prípade. Súdu bol spis doručený 4. júna 2008. V júli 2008 doložil do spisu svoje vyjadrenie navrhovateľ. Zákonná sudkyňa v tom čase vytýčila termín pojednávania na 7. mája 2009. Na základe príchodu nových sudcov na Okresný súd Bratislava I rozvrhom práce elektronickou podateľňou bola vec v apríli 2009 pridelená novej zákonnej sudkyni, ktorá po naštudovaní veci vo februári 2010 vytýčila termín pojednávania na 16. apríla," uviedol v apríli pre TASR hovorca Krajského súdu (KS) v Bratislave Pavol Adamčiak.
Na poslednom pojednávaní, ktoré sa uskutočnilo 27. marca 2008, predseda vlády ako odporca navrhol vypočuť ďalších svedkov, medzi nimi aj bývalú ministerku financií Brigitu Schmögnerovú, exposlanca Petra Weissa a exministra Petra Magvašiho. Súd vtedy odročil pojednávanie na neurčito za účelom doplnenia dokazovania.
"Chcem zdôrazniť, že výrok, pre ktorý podáva navrhovateľ žalobu na súd, je hodnotiacim úsudkom a v tomto sa stotožňujeme s právnym zástupcom navrhovateľa, ako aj s navrhovateľom. Urobil som tento hodnotiaci úsudok v rámci diskusie, ktorá sa viedla okolo privatizácie strategického podniku SPP. Verejnosť a médiá venovali tejto privatizácii obrovský záujem a privatizácia bola predmetom verejného záujmu," uviedol na úvod svojho svedectva premiér. Pritom sa odvolával mimo iného na správy, články médií a výroky niektorých politikov ohľadne privatizácie spomínaného podniku, výberu privatizačného poradcu a údajného získavania provízií v tejto súvislosti. "Na základe tejto atmosféry som vyslovil spomínaný hodnotiaci úsudok, ktorý som vyslovil na tlačovej konferencii politickej strany Smer vo februári 2003," pripomenul na poslednom pojednávaní pred dvoma rokmi Fico.
Podľa jeho slov sa k privatizácii negatívne vyjadrovali aj členovia bývalej vládnej koalície, ako exministerka financií Brigita Schmögnerová, bývalý minister hospodárstva Pavol Rusko, ako aj exprezident Rudolf Schuster, ktorí v súvislosti s privatizáciou kritizovali výšku provízie privatizačného poradcu, dokonca hovorili o podvode. "Tento spor sa neustále naťahuje, trvá to už päť rokov. To, čo odporca dnes preniesol, nie je pravda a vôbec sa to netýka merita veci," povedal vtedy Mikloš. Spor, pre ktorý sa obaja stretli pred súdom, sa podľa exministra financií netýka privatizácie, ale výroku, ktorý vyslovil premiér.
Na tlačovej konferencii strany Smer v roku 2003 označil Fico Mikloša za bohatšieho ako Mečiara, vďaka províziám z privatizácie SPP. "Som presvedčený, že tender na privatizáciu bol štandardný. Ak by záujemca vedel, že je v súťaži jediný, nezvýšil by konečnú ponuku z pôvodných dvoch miliárd dolárov na 2,7 miliardy," reagoval Mikloš.
Fico trval na predložení vyšetrovacieho spisu a zdôraznil, že neexistujú niektoré listinné dôkazy v súvislosti s ponukami pri privatizácii či notárska zápisnica a podobne. Mikloš žiadal v tomto spore od Fica pôvodne len jednu korunu, keďže sa vtedajší poslanec Smeru na prvom pojednávaní v septembri 2003 nezúčastnil, Mikloš zvýšil túto sumu na 600.000 korún. Odvolací KS 24. novembra 2004 dal za pravdu Miklošovi. Poslanec Fico sa mu mal ospravedlniť, zaplatiť však mal žalujúcej strane súdne trovy. Najvyšší súd SR koncom júla 2005 vrátil kauzu späť Okresnému súdu I, pretože Fico nebol pri vynesení rozsudku.